Wir Claus schultheiz ✳ und ✳ ✳ der rat von Sulz ✳ tuͦn kunt allen die disen brief sehen oder hoͤren lesen ✳ das vùr ùns kam der erber priester
her Walther der lùpriester von Windesche ✳ ein vùrweser ✳ und ein botte der geistlichen frowen ✳ der ✳ ✳ eptischin ✳ und der ✳ ✳ samenunge des husis von
Kùngsvelt Sant Claren ordens ✳ in Constencer bistuͦme ✳ an der selben siner frowen stat einhalb ✳ und anderhalb her Heinrich der Wagener ein burgˀ
von Basel ✳ und fro Mehtilt sin elichù wirtin ✳ und die selben hˀ Heinrich ✳ und sin wirtin gesunt libes und sinnen ✳ und unbetwungelich ✳ sich erkantin ✳ und
offenlich verjahen das sù umbe irn schinbern nutz ✳ ir ligend guͦt ✳ das hie nah geschriben stat ✳ und in dem banne der stette von Sulz ✳ und des dorfis von
Veltkilch gelegen ist ✳ mit allem rehte hetten vˀkoͧfit ✳ und ze koͧfende gegebin dem selben hern Walther in der vorgenanten siner frowen namen
und an ir stat ✳ in rehtis koͧfes wis ✳ umbe drùhundert marck ✳ vùnf marck minre guͦtes und loͤtiges silbers Basiler gewegis ✳ und verjahen oͧch ✳ das sù
des silbers gar gewert weren ✳ und es in irn nutz ✳ und notdurft hettin bekêret. die selben her Heinrich und fro Mehtilt verjahen oͧch ✳ das sù den
selben hern Walther ✳ an der vogenanten siner frowen stat und in irm namen ✳ hetten gesezzet ✳ und sazten vor ùns oͧch mit Heinriches von Gundolztorf
eins burgers von Basel ✳ irs vogtis hant und willen ✳ in nutzlich gewere des selben guͦtes ✳ und gaben es uf lidig und lere ✳ an des selben her Walthers hant
mit allem rehte ✳ und mit allem dem so darzuͦ hoͤret, ✳ es sin schûren, ✳ drotten, ✳ acker, ✳ matten, ✳ velt, ✳ zinse, ✳ gùlte ✳ und swas es moͤhte sin. der selbe her
Walther enpfieng oͧch die ûfgebunge in allen den weg so da vorgeschriben stat. die selben her Heinrich und fro Mehtilt gaben oͧch dem selben hern
Walther in der vorgenanten siner frowen namen ✳ und an ir stat ✳ das selbe vˀkoͧfit guͦt ✳ an sich ze nemende vollen gewalt ✳ und ze besezzende ✳ und dar uf
ze varende ✳ nah allem der vorgenanten frowen willen ✳ und lobten bi trùwen in eides wis ✳ dis vˀkoͧfunge ✳ und dis ufgebung stete ze hande ✳ und niemer
dar wider ze komende noch ze tuͦnde mit gerihte ✳ noh ane gerihte. ✳ sû lobten oͧch des selben guͦtes rehte weren ze sinde ✳ der vorgenanten frowen
und irs huses ✳ swenne und swa sis bedoͤrfent ✳ in gerihte oder ane gerihte ✳ und bunden sich ✳ und ir erben unvˀscheidenlich darzuͦ. die selben her Heinrich
und fro Mehtilt verzigen sich oͧch mit guͦter er wissende ✳das sù niht mugin gesprechen ✳ das sû betrogin ✳ oder ùberkoͧfit sin hie mitte ✳ und gemeinlich aller dˀ uszoͤge ✳ und aller der schirm ✳ und alles des rehtes ✳ und aller der gewonheit ✳ da mit dirre koͧf ✳ nu ✳ oder harnah ✳ bi eim teile ✳ oder
gar moͤhte widerzogen ✳ oder widertan werden. ✳ und ist das guͦt ✳ und die gelegenheit des guͦtis ✳ ein hof lit ze Sulz inne hinder des von Dûrrenbach
hof mit allem dem so darzuͦ hoͤret ✳ vier schatz reben ligent in ûnserm banne ze Sulz ✳ an Toͤdelis Strang ✳ fùnf schatz ligent ze Muggentranke bi Henzis Fùhszelis reben ✳ ein schatz lit am tor bi Wernhers von Dûrrenbach reben ✳ sehse schatz heizsent die Greften ligent am grabin ✳ zwene schatz ligent bi den Greftin bi Lochmannis reben ✳ fûnf schatze heizsent Loͥres garten ✳ vier schatz ligent am Hasarte ✳ drige schatz
ligent in dem Boͤzen Garten ✳ zwene schatz in der oͧwe ✳ bi Cuͦnratz Schùrers swester reben ✳ drige schatz heizent Marsilien guͦt ligent bi
der kilchen ze Alswilr ✳ vier schatz ligent in dem Alswilrberg zem Keiserlingen ✳ zwene schatz ligent an der selben stat bi Huges Margelsteins
reben ✳ vier schatz ligend an dˀ selben stat bi Cuͦnratis von Kerza reben ✳ vier schatz ligent ze Alswilre ✳ und treffint uffen vro Elinn matten ✳
ein schatz lit uffen dem Reine ze Alswilr ✳ bi vro Elinn matten ✳ zehen schatz ligent ze Alrswilr ✳ in dem berge ✳ bi der reben von Underlinden ✳ vier schatz
ligent in der Hartpach in Hartmanswilr banne ✳ vier schatz ligent ze sant Valentins brunnen ✳ drige schatz ligent in dem Ollewilr
fùnf schatz ligent an der Lèwern bi Johans guͦt von Bollewilr ✳ fûnf schatz ligent zer Wolfgruͦbin ✳ ein schatz lit in dem obern dorf ✳ zehen
schatz ligent an dem eftern manwerke ✳ bi dem kamerguͦte ✳ zwelf schatz ligend an dem manwerke ✳ bi der herren rebin von sante Johans. ✳
dis sint aber die ackir, die man errit:✳ in dem banne ze Veltkilch ein juchart ,✳ zwo juchart in dem banne ze Sulz ✳ ze Burgmatten, ✳ ein juchart
in dem Hesseboͧm, ✳ ein juchart in dem banne ze Sulz in dem Hegene. so sint dis die matten. ✳ zwoͤ manwˀk heizsent Marsilien ze Alrswilre, ✳ ein manwˀk
lit bi dem Malatzhuse bi der Schalern guͦt von Basel, ✳ und vier manwerch heizsent vro Elien Matte. ✳ ze einem urkùnde ✳ und èwigen behùgde
allis des hie vorgeschriben stat ✳ so geben wir disen brief von beider teil bette mit ùnser stette ingesigel besigelt. ✳ des sint gezùge:
her Johans von Pfaffenhen ✳ her Heinrich von Regenshen rittˀ ✳ Volmar Nibelung ein edel knehte ✳ her Ruͤdigˀ von Watwilr ✳ Volmar von
Durrenbach ✳ Cuͦnrat Schùrer ✳ Wernher von Lutenbach ✳ und ander von dem rate ✳ und uzswendig rates erber lûte genuͦg. ✳ dirre brief
wart geben ✳ do man zalte von gottes geburt drùzehen hundert und sehzehen jare ✳ an der mitwochen nah uzsgender pfingest wochen. ✳